
Kazinczy és az Orczy-kert

A 18-19. század fordulójának egyik legelismertebb ízlésformálója és műkritikusa, Kazinczy Ferenc önéletírásában negatívan értékelte Orczy László kertjét. Felmerül a kérdés, hogy mi az oka Kazinczy vélekedésének a kortársak körében egyébként rendkívül népszerű és más források alapján stílusértékét tekintve is jelentős kertművészeti alkotásról. A miértekre való válaszkeresés mellett az író esztétikai nézetrendszerét, valamint látás- és írásmódjának mikéntjét is megvizsgáljuk. Mindennek érdekében sorra vesszük Kazinczy említéseit az Orczy-kertről, és feltárjuk azok (lehetséges) kontextusát. Ezentúl összevetjük az író általában a kertekről és további konkrét kertekről alkotott elveit az Orczy-kert egyéb forrásokból kinyerhető sajátosságaival – a két forráscsoport között alapvetően hasonlóságok találhatóak. A mélyebb elemzés által ugyanakkor ellentmondások fedezhetőek fel az író különböző időpontokban vagy különböző kontextusokban megfogalmazott nézetei között, másfelől önmagukban az Orczy-kert korabeli jellegéről tudósító források sem mutatnak egységet. Mindezek alapján Kazinczy kritikáját nem értelmezhetjük megalapozott véleményként, és az Orczy-kertre szintén nem tekinthetünk mozdulatlan, objektív valóságként. Vizsgált tárgyaink – az író és a kert – találkozásának elemzése fontos adalék lehet a Kazinczy- és a hazai angolkert-kutatások számára.



